नेपाल फाइनलमा पुग्‍न असफल
समूहको अन्तिम तथा निर्णायक खेलमा आइतबार भारतसँग १–० गोलले पराजित भएपछि नेपाली टोली बंगलादेशमा जारी साफ वुमेन्स यू–१९ च्याम्पियनसिपको फाइनलमा पुग्न असफल भएको छ ।
काठमाडौँ — समूहको अन्तिम तथा निर्णायक खेलमा आइतबार भारतसँग १–० गोलले पराजित भएपछि नेपाली टोली बंगलादेशमा जारी साफ वुमेन्स यू–१९ च्याम्पियनसिपको फाइनलमा पुग्न असफल भएको छ ।ढाकाको कम्लापुरस्थित वीर सेरेष्ठ सहिद सिपाही मुस्तफा कमल रंगशालामा भारतसँग दोस्रो हाफमा गोल खान पुग्दा नेपाली टोली समूह चरणबाटै फर्किएको हो । भारतका लागि नारोम प्रियांका देवीले ६७ औं मिनेटमा निर्णायक गोल गरिन् । उनी प्रतियोगिताको सर्वाधिक (४) गोलकर्तासमेत हुन् । दक्षिण एसियाली महिला फुटबलमा उमेर समूहको प्रतियोगिता बढाउने क्रममा सन् २०१८ मा साफ वुमन्स यू–१८ च्याम्पियनसिप सुरु गरिएको थियो । भुटानमा भएको सो प्रतियोगितामा नेपाल फाइनलमा भारतसँग पराजित भएको थियो । यसपल्ट समूह चरणमै भारत बाधक भएको छ । समूहको अन्तिम खेलमा बंगलादेशले श्रीलंकालाई पराजित गरेपछि प्रतियोगिताको उपाधिका लागि घरेलु टोली र भारतबीच प्रतिस्पर्धा हुने भएको छ । श्रीलंकालाई १२–० गोल अन्तरले पराजित गरेपछि बंगलादेश १० अंकसहित समूह विजेता भएको छ । भारत ९ अंकसहित उपविजेता भएर फाइनलमा पुगेको हो । सहभागी पाँच टोलीबीच राउन्ड रोविन प्रणालीका आधारमा गराइएको प्रतिस्पर्धामा शीर्ष दुई स्थानमा रहने टोलीबीच फाइनल हुन लागेको हो । नेपालले प्रतियोगिताको आफ्नो पहिलो खेलमा बंगलादेशसँग गोलरहित बराबरी खेलेको थियो भने दोस्रो खेलमा श्रीलंकालाई ६–० तथा तेस्रो खेलमा भुटानलाई ४–० गोलअन्तरले पराजित गरेको थियो । 